效陶潛體詩十六首 十四
作者：白居易
朝代：唐

paragraphs: 有一燕趙士，言貌甚奇瓌。
日日酒家去，脫衣典數杯。
問君何落拓，云僕生草萊。
地寒命且薄，徒抱王佐才。
豈無濟時策，君門乏良媒。
三獻寢不報，遲遲空手迴。
亦有同門生，先升青雲梯。
貴賤交道絕，朱門叩不開。
及歸種禾黍，三歲旱爲災。
入山燒黃白，一旦化爲灰。
蹉跎五十餘，生世苦不諧。
處處去不得，却歸酒中來。